રશિયાના ઝારના મહામંત્રીએ એક દિવસ પોતાના સચિવને બોલાવીને સૂચના આપી કહ્યું કે- જે લેખકો પોતાના લેખમાં મારી આલોચના કરે છે તેમની યાદી બનાવી લાવો... આદેશ પ્રમાણે સચિવે 100 લેખકોની યાદી બનાવી અને રજૂ કરી ત્યારે મહામંત્રીએ કહ્યું કે- હવે સૌથી કઠોર આલોચના કરી હોય તેને મારી સામે રજૂ કરો... સચિવને એમ કે આ લેખકને સજા થશે, પરંતુ મહામંત્રીએ તેને બોલાવીને કાર્યાલયમાં ઉચ્ચપદે નિયુક્ત કરી દીધા. સચિવે આમ કરવાનું કારણ પૂછ્યું તો મહામંત્રીએ કહ્યું કે- સૌથી કઠોર આલોચક જ આપણો સાચો હિતેચ્છુ હોય છે, કારણ કે ખુશામત કરનારા તો આપણા માર્ગમાં અવરોધરૂપ બને છે. આપણા પ્રાઇમ મિનિસ્ટર પણ આલોચકોને સૌથી ઉંચી પદવીએ બેસાડે છે. બસ આ જ રીતે વડાપ્રધાન નરેન્દ્ર મોદી કામ કરી રહ્યાં છે. ભૂતકાળમાં તેમના જે આલોચકો હતા તેઓને મોદીએ શાસનમાં આવ્યા પછી ઉચ્ચપદ આપ્યાં છે. કોંગ્રેસે મોદીની આ સ્ટાઇલમાંથી બોધપાઠ લેવો જોઇએ. મોદીના આલોચકોમાં સ્મૃતિ ઇરાનીનું નામ સૌથી ઉપર હતું આજે તેઓ કેન્દ્રીય કેબિનેટમાં પ્રધાન છે. ગુજરાતમાં ગોરધન ઝડફિયાએ શપથવિધિ સમયે જ ઇન્કાર કરી દીધો હતો અને નવી પાર્ટી બનાવી હતી. આજે ઝડફિયા પ્રદેશ ભાજપમાં અગ્રસ્થાને છે. આવા સંખ્યાબંધ ઉદાહરણો ગુજરાતે અને દિલ્હીએ જોયાં છે.